## Pravilnik o ribolovnim alatima i opremi za rekreacijsko-športski ribolov na moru

### NN 136/1997 (16.12.1997.), Pravilnik o ribolovnim alatima i opremi za rekreacijsko-športski ribolov na moru

# MINISTARSTVO POLJOPRIVREDE I ŠUMARSTVA

Na temelju članka 35. i članka 49. stavka 1. točke 1., 2. i 3. Zakona
o morskom ribarstvu ("Narodne novine", br. 46/97 - pročišćeni tekst) ministar
poljoprivrede i šumarstva donosi

## **PRAVILNIK**

### **O RIBOLOVNIM ALATIMA I OPREMI ZA REKREACIJSKO-ŠPORTSKI RIBOLOV NA MORU**

Članak 1.

Ovim Pravilnikom propisuje se način, vrste i količine ribolovnih alata
i opreme koja se smije rabiti u obavljanju rekreacijsko--športskog ribolova
na moru.

Članak 2.

Rekreacijsko-športski ribolov na moru smije se obavljati samo uz uporabu
slijedećih vrsta ribolovnih alata opreme:

1. UDIČARSKI RIBOLOVNI ALATI

- povraz ili tunja (odmet, kančenica i povlačni povraz - panula);

- povraz s kukom (koju čini vijenac igala ili udica za lov glavonožaca);

- plivajući povraz ili tunja samica;

- parangal;

2. PROBODNI RIBOLOVNI ALATI

- osti;

- podvodna puška;

3. NAPRAVA ZA LOV RAKOVICA (GRAMPA)

4. NAPRAVA ZA LOV VELIKOG CRVA (TRAPULA)

5. UMJETNA RASVJETA (FERAL)

Članak 3.

(1) U obavljanju rekreacijsko-športskog ribolova na moru smiju se rabiti
samo slijedeće količine dozvoljenih vrsta ribolovnih alata i opreme:

- ukupno do tri (3) komada povraza ili tunja, sa najviše po tri (3)
udice na svakom povrazu;

- ukupno do tri (3) povlačna povraza - panule, sa najviše po tri (3)
udice na svakom povrazu;

- ukupno do tri (3) komada povraza s kukom (koju čini vijenac igala
ili udica) za lov glavonožaca;

- ukupno do deset (10) komada plivajućih povraza ili tunja samica, od
kojih na svakoj smiju biti najviše do dvije (2) udice;

- jedan ili više parangala sa ukupno do najviše stopedeset (150) udica;

- do tri (3) komada osti;

- do tri (3) podvodne puške s uporabom osti ili harpuna;

- do tri (3) komada naprava za lov rakovica (grampa);

- do tri (3) komada naprava za lov velikog crva (trapula);

- umjetna rasvjeta (feral), jačine do 1.000 kandela (Cd).

(2) U obavljanju ribolova iz stavka 1. ovoga članka udičarskim ribolovnim
alatima ne smiju se rabiti jednokrake ili višekrake udice veličine veće
od 21 milimetra.

Članak 4.

(1) Iznimno od odredbe članka 3. stavka 1. ovoga Pravilnika kod obavljanja
rekreacijsko-športskog ribolova na moru na tunu (Thunnus thynnus), igluna
(Xiphias gladius) i iglana (Tetrapturus belone) smiju se rabiti samo slijedeće
vrste i količine ribolovnih alata:

- ukupno do dva (2) komada povraza ili tunja, sa najviše po jednom (1)
udicom na svakom povrazu;

- ukupno do dva (2) komada povlačnih povraza - panula.

(2) Kod obavljanja ribolova iz stavka 1. ovoga članka nije ograničena
veličina udica.

(3) Osoba koja obavlja ribolov iz stavka 1. ovoga članka smije dnevno
uloviti samo jedan primjerak tune ili igluna ili iglana.

Članak 5.

Veličina udica mjeri se širinom luka (zakrivljenog dijela) mjereno na
vanjskim rubovima, odnosno najvećom udaljenošću između vanjskog ruba prednjeg
i stražnjeg dijela luka udice.

Članak 6.

(1) Umjetna rasvjeta (feral) u obavljanju rekreacijsko-športskog ribolova
na moru smije se rabiti samo kod ribolova ostima i kod ribolova povrazima
s kukom za lov glavonožaca.

(2) Kod obavljanja rekreacijsko-športskog ribolova smije se rabiti umjetna
rasvjeta (feral) jačine do 1.000 kandela.

(3) Kod obavljanja rekreacijsko-športskog ribolova ostima uz uporabu
umjetne rasvjete (ferala) zabranjeno je rabiti plovilo sa ugrađenim staklom
na dnu plovila ili druge naprave pomoću kojih je moguće gledati pod morem.

(4) Kod obavljanja rekreacijsko-športskog ribolova ostima uz uporabu
umjetne rasvjete (ferala) plovilo se smije pokretati samo uz uporabu vesala.

Članak 7.

(1) Rekreacijsko-športski ribolov na moru koji se roneći ili plivajući
obavlja podvodnom puškom ili ostima smije se obavljati samo u vrijeme:

- od 5,00 do 20,00 sati u proljeće;

- od 4,00 do 21,00 sati ljeti;

- od 7,00 do 18,00 sati u jesen i

- od 8,00 do 17,00 sati zimi.

(2) Rekreacijsko-športski ribolov na moru iz stavka 1. ovoga članka
zabranjeno je obavljati uz uporabu naprava pomoću kojih je osobi koja roni
omogućeno disanje pod morem ili kretanje na površini mora ili pod morem
bez uporabe vlastite snage.

Članak 8.

Ako način na koji se smiju rabiti ribolovni alati i oprema kod obavljanja
rekreacijsko-športskog ribolova na moru nije propisan ovim Pravilnikom,
primjenjuju se odredbe Zakona o morskom ribarstvu i propisa donesenih na
temelju njega koji se odnose na način i namjenu ribolovnih alata i opreme
koja se smije rabiti u obavljanju ribolova na moru.

Članak 9.

Danom stupanja na snagu ovoga Pravilnika prestaju važiti odredbe Pravilnika
o ribolovnim alatima i opremi za rekreacijsko-športski ribolov na moru
("Narodne novine", br. 105/96).

Članak 10.

Ovaj Pravilnik stupa na snagu 1. siječnja 1998. godine.

Klasa: 011-02/97-01/132
Urbroj: 525-01-97-1
Zagreb, 10. prosinca 1997.

Ministar
poljoprivrede i šumarstva
**mr. Zlatko Dominiković,** v. r.

Pravilnik, NN 136/1997-1949